Plekke, tente en katte | Zandie
Plekke, tente en katte
Posted on Augustus 21, 2012 by zandie
So bietjie vars nuus. Ek het weer – vir die eerste keer in 'n lang tyd – vér ge-travel. Sommer baie lank ook, net die keer. Ek was al voorheen hier op Falmouth – klik op die kaart as julle nie mooi kan sien nie! – maar toe was ek baie jonger. Ek het saam met Oubaas-hulle in 'n B&B gebly waar 'n baie stoute hond was, een soos ek, maar ongemanierd! Oubaas-hulle het nie lekker gebly nie, daardie hond het my te veel ontstel. Die keer was Oubaas-hulle slimmer. Hulle het nie in 'n B&B gebly nie, maar by Poplap. Ek het sommer baie tuis gevoel by Poplap se huis. Sy het sommer baie groot geword, ek wou net heeltyd by haar wees. Ek het ook nie in haar huis gepiepie nie. Oubaas was slim, hy het my gereeld uitgeneem. -of was dit ek wat slimmer geword het? Daar by Poplap het ek hierdie twee katte ontmoet. Ounooi nome hulle sommer net 'Cornish Cats' – want hulle is van Cornwall. Sy wou hulle sommer net huistoe bring!! Oubaas moes net links, regs en in die middel keer, anders was hulle in die kar. Hulle leef sommer net buite in die straat, maar hulle is vet! En hulle is mak. Ounooi het so baie van hulle gehou en hulle het later sommer by Poplap se voordeur kom lê! Dit het Ounooi se hart sommer baie week gemaak. Ounooi het gesê die bonte het haar baie laat dink aan die plaaskat wat hulle gehad het. Ek het nog nie van plaaskatte gehoor nie. Waar ons bly is net 'n rondloperkat wat my nou en dan kom ontstig. Ounooi het vir Oubaas gevra: 'Kan ons maar nie net 'n klein katjie kry nie?' Toe sê Oubaas: 'Dis die vinnigste 'take-away' wat jy vir Zandie sal kan gee!' Ounooi het nie gedink dis snaaks nie, sy het net gedink ek moet leer van katte!
Hier sit ek binne-in 'n tent! Kan jy glo!! Ounooi laat my in 'n tent sit op 'n snikhete dag! Dis so warm hier, dis 30 grade!! Ons kook uit en sy laat my hierin. Dit gaan Ounooi se leeshoekie word in haar klas. Ek weet nog nie van leeshoekies nie, maar nou weet ek van tente!
Kyk net hoe loer ek hier uit. Ounooi sê ek sal 'n goeie leerder wees, want ek sit mooi stil in die leeshoekie. Nou moet ek nog van leerder ook leer! Daar is so baie goed om te leer! Ek dink ek gaan nou slaap! My seer poot moet rus. O ja, my linker agterpoot is seer en Oom vee-arts het gesê ek moet vir 6 weke rus! Dis 'n nagmerrie. Ek mag nie rondhardloop en bal gaan haal nie. Arme ekke!
Filed under: Afrikaans,border collie,Cornwall,dogs,Kollie-hond,pets,Skaaphonde,troeteldiere | Tagged: Afrikaans,cats,dogs,hond in 'n tent,honde,honde dinge,katte,Kollie-hond,pets,troeteldiere |